Esmakordselt pakutakse tänavu laulupeolistele ka veganisuppe, kokku valmistatakse lihata suppe 26 000 portsu.
"Tänavu valmistatakse 45 000 laulu- ja tantsupeolisele kokku 180 000 supiportsjonit, ka tänavu valmis koguseliselt kõige rohkem suitsulihaga hernesuppi ja seljankat, aga ka sealihaga värskekapsasuppi," ütles Orkla Eesti toiduvaldkonna turundusdirektor Marek Viilol.
Esimest korda valmistati peo tarbeks ka veganisuppe: läätse-köögiviljasuppi ning lihata rassolnikut. Kokku serveeritakse laulupeol 26 000 portsjonit veganisuppi
Viie erineva supi põhjad valmisid Põltsamaa tehases selle ja eelmise nädala jooksul enam kui 30 tonnist eestimaisest köögiviljast ja lihast. Supipõhjad viiakse juuli alguses Tallinnasse, kus naiskodukaitsjad neist supi valmis keedavad ja nii proovide kui ka peo ajal 180 000 portsjonina peol osalejatele serveerivad.